На основу члана 61.ст.5. Закона о становању и одржавању зграда ("Службени гласник РС", бр. 104/16), члана 19.ст.1. Одлуке о одржавању зграде и спољног изгледа зграде, условима, начину и критеријумима суфинансирања обнове фасада стамбених и стамбено-пословних зграда на подручју града Ужица ("Службени лист града Ужица", бр.16/2017) и члана 67. Статута града Ужица ("Службени лист града Ужица" број 16/13-пречишћен текст), Скупштина града Ужица, на седници одржаној \_\_\_\_\_\_\_\_ године донела је

**О Д Л У К У**

**О СРЕДСТВИМА ЗА СУФИНАНСИРАЊЕ ОБНОВЕ ФАСАДА СТАМБЕНИХ И СТАМБЕНО-ПОСЛОВНИХ ЗГРАДА НА ПОДРУЧЈУ ГРАДА УЖИЦА**

Члан 1.

Средства у износу од 39.000.000,00 динара са рачуна Градске управе за стамбене потребе Ужице број 840-811741-90 пребацују на уплатни рачун 840-811143843-33 Примања од отплате станова у корист нивоа градова.

Члан 2.

Средства из члана 1. ове Одлуке наменски ће се користити за суфинансирање обнове фасада стамбених и стамбено-пословних зграда сходно Одлуци о одржавању зграде и спољног изгледа зграде, условима, начину и критеријумима суфинансирања обнове фасада стамбених и стамбено-пословних зграда на подручју града Ужица ("Службени лист града Ужица", бр.16/2017)

Члан 3.

Ова одлука ступа на снагу осмог дана од дана објављивања у "Службеном листу града Ужица".

Р е п у б л и к а С р б и ј а

ГРАД УЖИЦЕ

СКУПШТИНА ГРАДА УЖИЦА

I број \_\_\_\_\_\_\_\_\_\_\_\_

\_\_\_\_\_\_\_\_\_\_\_\_ године

Ужице, Димитрија Туцовића 52

ПРЕДСЕДНИК СКУПШТИНЕ

Бранислав Митровић

О б р а з л о ж е њ е:

Чланом 61. ст.5. Закона о становању и одржавању зграда ("Службени гласник РС", бр. 104/16) предвиђено је да јединица локалне самоуправе може донети одлуку којом предвиђа бесповратно суфинансирање активности на инвестиционом одржавању и унапређењу својстава зграде из става 2. овог члана, у ком случају јединица локалне самоуправе обезбеђује средства у буџету за учешће у пројектима финансирања ових активности и доноси одлуку којом прописује поступак доделе средстава, проценат учешћа и услове под којима јединица локалне самоуправе учествује у финансирању ових активности.

Чланом 19. ст.1. Одлуке о одржавању зграде и спољног изгледа зграде, условима, начину и критеријумима суфинансирања обнове фасада стамбених и стамбено-пословних зграда на подручју града Ужица ("Службени лист града Ужица", бр.16/2017), који је на основу наведеног Закона донела Скупштина града Ужица предвиђено је, између осталог и да се суфинансирање обнова фасада стамбених зграда изводи у складу са средствима планираним у буџету града Ужица.

У циљу обезбеђивања средстава за суфинансирање обнова фасада Одлуком се предлаже да се средства у износу од 39.000.000,00 динара са рачуна Градске управе за стамбене потребе Ужице број 840-811741-90 пребаце на уплатни рачун 840-811143843-33 Примања од отплате станова у корист нивоа градова како би се могла искористити за наведену намену.